Margrethe Vestager bliver Danmarks nye EU-kommissær og forlader dermed sin post som Danmarks økonomi- og indenrigsminister.

Det oplyser statsminister Helle Thorning-Schmidt på et pressemøde natten til søndag i Bruxelles. Vestager har spillet en helt central rolle i Helle Thorning-Schmidts regering siden valget i 2011, og statsministeren understregede på nattens pressemøde, at hun kommer til at savne den radikale minister.

- Jeg kommer til at savne Margrethe, som jeg har arbejdet godt sammen med. Men det er altså det, vi må gøre nu, for at sikre, at Danmark får en tung post i den nye kommission.

Helle har netop sagt det. Jeg glæder mig utrolig meget til opgaverne som dansk kommissær. Posted by Margrethe Vestager on Saturday, August 30, 2014

Uvist hvilken post hun får

De kommende dage skal kommissær-kabalen lægges af den nye Kommissions-formand Jean Claude Juncker, og Vestager står til at få en central post, lyder det fra Thorning.

- Jeg er sikker på, at hun vil blive en meget stærk og indflydelsesrig kommissær, sagde hun på pressemødet og fortsatte:

- Det er en tung post, vi gerne vil have. Jeg kan ikke afsløre, hvad det er på nuværende tidspunkt. Men det er en post, som svarer til hendes erfaring og politiske kvalifikationer.

Danmarks nuværende kommissær er Connie Hedegaard, der siden 2010 har været EU's klima-kommissær.

Statsministeren oplyser samtidig, at den nødvendige regeringsrokade vil komme i løbet af den kommende uge.

Østergaard står til at tage over

- Det her betyder, at der bliver vendt op og ned på meget i regeringen, siger TV 2's politiske redaktør Anders Langballe.

- Margrethe Vestager har været en stærk leder af De Radikale og i forhold til at kapre blå vælgere. Men der har også været en stor vrede hos socialdemokrater og venstrefløjen vendt mod Margrethe Vestager. Nu er tingene lagt til rette på den måde hos De Radikale, at Morten Østergaard efter alt at dømme bliver ny radikal leder. Efter alt at dømme overtager han også om få dage Margrethe Vestagers økonomi- og indenrigsministerpost, siger Anders Langballe.

En lang række danske politikere har allerede nu knyttet en kommentar til beslutningen om at udpege Vestager som kommissær. Her er et udpluk:

Sparepolitikkens prædikanter har lige fået endnu en i koret. Tillykke til @vestager. Håber Thorning ved hvad hun gør!?! #dkpol #eupol — Peter Hummelgaard (@PHummelgaard) August 30, 2014

Hvor mange partiledere mon ender med at blive skiftet ud inden den her valgperiode er ovre? Der var en, der var to, der var tre, der var.... — Jonas Dahl (@jonasdahl) August 30, 2014

Tillykke med kommissærposten Margrethe. Stolt af dig, resultaterne og samarbejdet. Du løftede først partiet, siden landet, nu EU. @vestager — Morten Østergaard (@oestergaard) August 30, 2014

Tillykke, Margrethe. You will be sorely missed. Men du vil være nødvendig og nyttig i Bxl. #dkpol — Rasmus Helveg (@rasmushelveg) August 30, 2014